CELEX: 62018CN0784
Language: sk
Date: 2018-12-12 00:00:00
Title: Vec C-784/18 P: Odvolanie podané 12. decembra 2018: Mellifera eV, Vereinigung für wesensgemäße Bienenhaltung proti rozsudku Všeobecného súdu (piata komora) z 27. septembra 2018 vo veci T-12/17, Mellifera e.V./Európska komisia

11.2.2019   
            
            
               SK
            
            
               Úradný vestník Európskej únie
            
            
               C 54/15
            
         
      Odvolanie podané 12. decembra 2018: Mellifera eV, Vereinigung für wesensgemäße Bienenhaltung proti rozsudku Všeobecného súdu (piata komora) z 27. septembra 2018 vo veci T-12/17, Mellifera e.V./Európska komisia
      (Vec C-784/18 P)
      (2019/C 54/20)
      Jazyk konania: nemčina
      
         Účastníci konania
      
      
         Odvolateľ: Mellifera eV, Vereinigung für wesensgemäße Bienenhaltung (v zastúpení: A. Willand, Rechtsanwalt)
      
         Ďalší účastník konania: Európska komisia
      
         Návrhy odvolateľov
      
      Odvolateľ navrhuje:
      
                  —
               
               
                  zrušiť rozsudok Všeobecného súdu z 27. septembra 2018 vo veci T-12/17, Mellifera e. V./Európska komisia v rozsahu, v akom Všeobecný súd zamietol bod 1 návrhov žalobkyne (bod 18 prvá zarážka napadnutého rozsudku) – zrušiť rozhodnutie žalovanej ARES(2016) 6306335 z 8. novembra 2016 – a uložil žalobkyni povinnosť nahradiť trovy konania,
               
            
                  —
               
               
                  zrušiť napadnuté rozhodnutie,
               
            
                  —
               
               
                  uložiť žalovanej povinnosť nahradiť trovy konania.
               
            
         Odvolacie dôvody a hlavné tvrdenia
      
      Odvolateľka uvádza na podporu svojho odvolania dva odvolacie dôvody.
      
         Prvý odvolací dôvod sa zakladá na porušení článku 10 ods. 1 v spojení s článkom 2 ods. 1 písm. g) nariadenia (ES) č. 1367/2006 (1) a Aarhuského dohovoru.
      Na rozdiel od rozhodnutia Všeobecného súdu predstavuje predĺženie skúšobného obdobia účinnej látky „glyfosát“ správny akt, ktorý možno preskúmať na základe konania stanoveného v článku 10 ods. 1 nariadenia č. 1367/2006. Konkrétne vzhľadom na znenie a účel článku 2 ods. 1 písm. g) tohto nariadenia, prvok definície týkajúcej sa individuálneho rozsahu, ktorá sa v tomto ustanovení nachádza, sa týka vecnej pôsobnosti a nie počtu alebo či znaku, na základe ktorého možno identifikovať osoby, na ktoré sa vzťahuje nariadenie.
      
         Druhý odvolací dôvod sa týka porušenia základnej zásady výkladu derivovaného práva EÚ v súlade s medzinárodným právom.
      Všeobecný súd porušil zásadu výkladu, ktorý má byť čo možno najviac v súlade s medzinárodným právom, pretože nepodal výklad článku 10 nariadenia č. 1367/2006 v spojení s článkom 2 ods. 1 písm. g) toho istého nariadenia v súlade s Aarhuským dohovorom, zatiaľ čo znenie a účel príslušných ustanovení nariadenia č. 1367/2006 to v plne miere umožňujú.
      
         (1)  Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. ES L 264, 20016, s. 13).